На основу чланова 25. и 29. Закона о јавним предузећима ("Службени гласник РС", бр. 119/12, 116/2013 – аутентично тумачење и 44/2014 – др. закон), члана 38. Статута јавног предузећа „GOLD GONDOLA ZLATIBOR” и Одлуке о спровођењу јавног конкурса за именовање директора јавног предузећа „GOLD GONDOLA ZLATIBOR” , број 02-80/2016-01 од 14. јуна. 2016. године, Комисија за именовање директора јавних предузећа објављује

**ЈАВНИ КОНКУРС ЗА ИМЕНОВАЊЕ ДИРЕКТОРА**

 **ЈАВНОГ ПРЕДУЗЕЋА** „GOLD GONDOLA ZLATIBOR”

**I Јавно предузеће:**

Јавно предузеће „GOLD GONDOLA ZLATIBOR”, 31310 Чајетина, ул Александра Карађорђевића број 34;

**II Функција за коју се врши избор:**

Директор предузећа;

**III Послови директора и услови за именовање:**

**Послови директора**: представља и заступа јавно предузеће; организује и руководи процесом рада; води пословање јавног предузећа; одговара за законитост рада јавног предузећа; предлаже годишњи програм пословања и предузима мере за његово спровођење; предлаже финансијске извештаје; извршава одлуке надзорног одбора; самостално доноси одлуке из свог делокруга; врши друге послове одређене законом, оснивачким актом и статутом јавног предузећа.

**Услови за именовање:** За директора јавног предузећа може се именовати лице које испуњава следеће услове:

1) да је пунолетно и пословно способно;

2) да има високо образовање на основним студијама у трајању од најмање четири године,

3) да има најмање три године радног искуства, од чега најмање шест месеци на руководећем положају;

4) да није осуђивано за кривично дело против привреде, правног саобраћаја и службене дужности;

5) да лицу није изречена мера безбедности забране обављања делатности;

6) да није члан органа политичке странке, односно да му је одређено мировање у вршењу функције у органу странке;

**Мандат директора и место рада**: мандат директора траје 4 године, а радни однос заснива на одређено време.

**IV Рок за подношење пријава на јавни конкурс и садржина пријава:**

Рок за подношење пријава је **15 дана**. Рок почиње да тече наредног дана од дана објављивања огласа у „Службеном гласнику Републике Србије'' .

***Конкурс је објављен у „Службеном гласнику Републике Србије“ број 61 од 7. јула 2016. године***.

Пријава на конкурс садржи: име и презиме кандидата, датум и место рођења, адресу становања, податке о образовању, податке о врсти и дужини радног искуства с кратким описом послова на којима је кандидат радио до подношења пријаве на конкурс и одговорности на тим пословима, податке о стручном усавршавању и податке о посебним областима знања.

**V  Докази који се прилажу уз пријаву на јавни конкурс:**

Уз пријаву на јавни конкурс, прилажу се:

- Уверење о држављанству;

- Извод из матичне књиге рођених;

- Диплома о стручној спреми;

- Исправе којима се доказује радно искуство у струци (потврде, решења и други акти из којих се види на којим пословима и са којом стручном спремом је стечено радно искуство);

- Доказ да лице није осуђивано;

Сви докази прилажу се у оригиналу или овереној фотокопији;

**VI Адреса на коју се подносе пријаве на јавни конкурс:**

Општинска управа Чајетина , ул Александра Карађорђевића број 34, 31310 Чајетина, са назнаком „За јавни конкурс - именовање директора ЈП „GOLD GONDOLA ZLATIBOR” Чајетина.

**VII  Лице задужено за давање обавештења о јавном конкурсу:** Милица Стаматовић, 031/3831-151:

**VIII Напомене:**

Пријаве уз које нису приложени сви тражени докази у оригиналу или овереној фотокопији, као и непотпуне, неразумљиве и неблаговремене пријаве биће одбачене.

Јавни конкурс спроводи Комисија коју је образовала Скупштина општине Чајетина .

Изборни поступак може да се спроведе у више делова, уз организовање усменог разговора са кандидатима или на други одговарајући начин, о чему ће Комисија благовремено обавестити кандидате.

Овај оглас објављује се у „Службеном гласнику Републике Србије", дневном листу „Вечерње Новости'', као и на званичној интернет презентацији Општине Чајетина.